
A romanid a mesterséges nyelvek egyike, kidolgozója Magyar 
Zoltán. Első nyelvtana 1956 májusában készült el; a szerző 
több tudományos társaságnak, szakembernek elküldte 
javaslattételre, átdolgozásra. Az új változat 1957 decemberében 
jelent meg A Romanid nyelv rövid nyelvtana címmel. 

A romanid homogén, zonális, interlaünid naturalista 
nyelvtervezet. Az első kiadás előszavában a szerző a 
„legfejlettebb és legkorszerűbb műnyelvnek” nevezi. 
Véleménye szerint „egyszerű nyelvtani szerkezete és 
nemzetközi szókincse miatt igen könnyű megtanulni; a román 
és angolszász népek százmilliói pedig előtanulmány nélkül, 
első olvasásra megértik”. Magyar Zoltán szándéka szerint a 
romanid nemzetközi közvetítő nyelvnek készült. A tervezet 
azonban nem lett népszerű, a nyelvnek beszélői gyakorlatilag 
nincsenek. 

Rövid nyelvtan 


A latin ábécé 25 betűjét használja fel. Az egyes hangokat 37 írásjel jelöli. A hangsúly vagy a szó végi 
hangtól vagy a szavak mondatbeli szerepétől függ, de jelöletlen. A helyesírás - bár egyszerűsített - szintén 
az újlatin mintákat követi. 

A főnév hím- és nőnemű lehet, a megfelelő névelők: el/un, la/una; les. Az elvont főnevek névelője: lo (lo 
bel ‘a szép’, lo bon ‘a jó’). A főnév végződése szerint a többes szám jele általában -s vagy -es, de lehet -tes 
vagy -os is. A ragozás analitikus, 4 eset van (nominativus, accusativus, genitivus, dativus). 

A melléknév minden esetben változatlan, fokozása analitikus. 

Tőszámnevek tízig: zero, un, dós, trés, quatre, quinque, sex, septe, octe, nőve, dece. 


A személyes névmások: egyes szám 1. személy yo; 2. tu; 3. il, ella, id; többes szám 1. személy nos; 2. vos; 
3. iles, ellas. 
























Igefajták: cselekvő, szenvedő, visszaható, műveltető. Igemódok: kijelentő, felszólító, feltételes és 
parancsoló. A kijelentő módban 4 idő van: jelen, múlt, jövő és befejezett jövő. Nincs kötőmód és 
időegyeztetés. 

Mint a mesterséges nyelvek többségében, a mondattan kevéssé vagy egyáltalán nem kidolgozott; a szintaxist 
többnyire a minta(példa-)szövegekből kell levezetni. A romanid szókincse a latin, az újlatin és a görög, 
szavak összetevéséből alakult ki elemző-levezető módszerrel (ld. interlingua). A szókincs gyarapításának 
módjai: átvétel a forrásnyelvekből és szóalkotás. A képzőrendszer nem túl gazdag. 

Szövegminta 

Hungária es situat in el miloc dél basin des Carpates, el long dél médián curs dél Danub et de la Tisa. 

‘Magyarország a Kárpát-medence közepén, a Duna és a Tisza középső folyása mentén fekszik.’ 

Irodalom 


■ Magyar Zoltán (1965). „Mi az interlingvisztika? (A nemzetközi világnyelvekről)”. Alföld (8). 

■ Dr. Magyar Zoltán. Romanid. Tájékoztató és társalgási könyv. Debrecen: Kossuth Lajos 
Tudományegyetem [1984], ISBN 963 471 337 8 

■ Varga-Haszonits Zsuzsa.szerk.: Fodor István: Romanid, A világ nyelvel. Budapest: Akadémiai 
Kiadó, 1222-1223 pp.. o. (1999). ISBN 963 05 7597 3. Hozzáférés ideje: 2012. december 13. 


További információk 


■ Romanid (http://romanid.nyelv.info/): a mesterséges nyelv dokumentációs oldala 

(magyarul)/(angolul) 


A lap eredeti címe: „https://hu.wikipedia.org/w/index.php?title=Romanid_nyelv&oldid=22354719” 

